I-yob 28
Dit kɛ kui̱ pɛlä
1
“Ɛ puc tëë kɛ gua̱a̱th mi jëkɛ
läŋ ɛ in bo̱r thi̱n,
kɛnɛ gua̱a̱th mi thalkɛ da̱a̱p thi̱n.
2
Kä jëkɛ ladiit rɛy muɔ̱n,
kä thalkɛ läŋ in yian
rɛy pa̱a̱m.
3
Kɛn naath ca muuth moc nikɛ pek,
wä kɛ go̱r ni piny muɔ̱ɔ̱n
wa pääm tɛt ni däär
muɔ̱th mi col.
4
Kä tɛt kɛn puɔ̱l ti lueŋ guäth mi
/ca ciɛŋ ɛ raan,
guäth mi /ka̱n kɔŋ döny
cio̱o̱k ɛ raan,
ri̱t kɛn ni rɔ̱ puɔ̱li
ti nɔ̱a̱n kɛ naath.
5
Kä wi̱c muɔ̱ɔ̱n ciɛk bɛl thi̱n,
kä la löölkɛ mun
piɛnydɛ raar.
6
Kä päämkɛ tekɛ kɛ guiy
ti jaŋ jaaŋ,
kä te mundɛ kɛ da̱a̱p.
7
“Thilɛ cuɔɔr mi ŋäc duɔ̱ɔ̱pdɛ,
kä /ken kuey jɛ met nɛn.
8
Kä thilɛ ley mi bum mi
ci jɛ döny cio̱o̱k,
kä /ken lony met rët kɛ jɛ.
9
“La tɛt raan päm mi di̱i̱t,
kä bɛ jɛ wul ni thaarɛ.
10
La tɛtdɛ yiër rɛy päämni,
kɛ ɣöö bɛ guiy tin gɔw jek.
11
La di̱erkɛ tuk yiëër,
kɛ ɣöö ba tin ca rɔ̱ tɛ̱̈ɛ̱̈
piny nööŋ raar.
12
“Kä ɛ wɛ̱̈ɛ̱̈nith dëë pɛl
jek thi̱n ɔ?
Kä ɛn ŋäc ŋɔaani kuɛ lɛ
te nikä?
13
Thilɛ ram mi ŋäc gɔɔy pɛlä,
kä /ca jɛ dëë jek rɛy nath.
14
Ruac bäpdiit i̱,
‘/Cɛ tekɛ ɣä,’
kä laar yiër ɛ i̱,
‘/Cɛ te kɛɛl kɛ ɣä.’
15
/Ca jɛ dëë luäŋ kɛ kök kɛ da̱a̱p,
kä /ca pek ko̱kädɛ dëë pa̱a̱r
kɛ ciɛk in bo̱r.
16
/Ca jɛ dëë met kɔk kɛ da̱a̱p
A-pir-ka,
kiɛ kɛ guɛɛy in bok kɛnɛ
guɛɛy in jaŋ jaŋ.
17
/Ca jɛ dëë met pa̱a̱r kɛ da̱a̱p
kɛnɛ neen mi jaŋ jaŋ,
kä /ca jɛ dëë met luɛl kɛ
da̱a̱p mi ko̱k ko̱k.
18
Kä gɔɔy pɛlä di̱t ni jɛn kä gɔɔy
guiiyä min do̱l,
kɛnɛ guɛɛy in jaŋ jaŋ
kɛ dɔ̱a̱k.
19
Kä /ca jɛ dëë ca̱a̱t kɛ guɛɛy
rööl Kuc in määl,
kä /ca jɛ dëë kɔk kɛ da̱a̱p
in ko̱k ko̱k.
20
“Kä ɛn pɛl kuɛ lɛ ben nikä?
Kä ɛn ŋäc ŋɔaani kuɛ lɛ
te nikä?
21
Jɛn cɛ rɔ tɛ̱̈ɛ̱̈ kɛ naath,
cu mäni diit nhial bä.
22
Kä cu lia̱a̱ kɛnɛ da̱k wee i̱,
‘Liŋ nɛy ni kɛ̈kdɛ
kɛ ji̱th kɔ.’
23
“Ɛ Kuoth ŋäc duɔ̱ɔ̱pdɛ mɔ,
kä ŋäcɛ gua̱a̱th in
cieŋɛ thi̱n.
24
Kɛ ɣöö guicɛ pek ɣɔaa,
kä nɛɛnɛ ti diaal tin
te piny puɔ̱rä.
25
Kɛ ɣöö ɛ jɛn ɛ nëë
käm jiɔam buɔ̱m,
kä ɛ jɛn ɛ nëë thɛm pi̱w.
26
Ɛ jɛn laar jɛ mɔ i̱
bi nhiaal dɛ̈m,
kä ɛ jɛn lät yiel nhial ɔ.
27
Ɛ jɛn ɛ nëë jek pɛl
kä cuɛ jɛ nhɔk,
kä cuɛ jɛ lar i̱ bɛ te thi̱n.
28
Kä cuɛ raan jiök i̱,
‘Luth Kuɔth ɛ jɛn la pɛl ɔ,
kä päl lätni jiäkni,
ɛ jɛn la ŋäc ŋɔaani mɔ.’ ”
